khistorydata/jeongjo-sjw-relations huggingface dataset:
정조 4년 · 목
疏略曰。臣處事泛忽。若論居官。無處非罪。試以目下直關事言之。始旣有犯法之罪。終又歸瞞報之科。臣心之羞愧欲死。殆無以自立於天地之間矣。及廣州直關事現。而問其時則臣之在度支日也。問其押則果然臣之押也。臣之茫然不能記識者。蓋其始押於簿書堆積之中也。不省其紙端有廣州二字。認以爲發送畿營。故不置之胸中也。此臣之儱侗泛忽也。固自訟之不暇。而臣以是詰之。則乃曰是廣州二品衙門。以直關而與之。非今斯今。此不可以直關論也。況伏聞諫臣之疏。以金吾諸堂之發問柱翼。無所指的。或意其緩獄。至請譴罷。臣卽伊時禁堂之首也。討賊之嚴。自謂不後於人。而在傍之論。忽有情外之疑。只合反省。寧容他辭。此殆臣命數之奇也。尙誰怨尤。伏乞治臣緩獄之罪。以嚴朝綱。批以。一則无妄。一則無情。卿其勿辭。着慮編摩。
정조 4년 · 강
右尹洪檢上疏自列。賜批。
정조 4년 · 목
疏略曰。臣於再昨。以府隸犯科事。致勤嚴敎。聯章自列。見却喉司。忽於昨夕。得聞獻納趙鎭衡疏請按獄時金吾諸堂譴罷之典。而以問目之無所指的。爲聲罪之端。臣於此不覺惶汗之浹背。若論其溺職之辜。亦居一於獄官。而聖度涵容。雖未卽郵罰。廉防所關。決難晏然供職。亟勘臣罪。批以。卿其勿辭行公。
정조 4년 · 강
命時囚成穎等定配分揀。李命仁等勘放。方處坤待下批議處。邊得翰等待結末議處。韓光載等議處。
정조 4년 · 목
義禁府啓言。成穎申思益等照律。各杖八十收贖。新昌牙山縣徒二年定配。請依例押送。允之。敎以。有功議者。各減一等。猶與置對後欺瞞差間。定配則分揀。又啓言。李命仁李奎廷沈鏔等照律。各杖一百收贖。公罪施行。允之。敎以。李命仁功減一等。又啓言。朴天後鄭杆等照律。各杖一百收贖。公罪施行。允之。又啓言。李性重兪洪柱等照律。各杖一百收贖。公罪施行。敎以。李性重功減一等。兪洪柱功議各減一等。又啓言。李鼎烈金聲應等照律。各杖一百收贖。公罪施行。允之。敎以。金聲應功減一等。又啓言。方處坤口招判付。有嚴問更招之命矣。請刑推得情。敎以。 陵幸時侵徵。雖是冒禁。猶屬久遠流來之謬例。但以公罪勘放。是乃至於 園所動駕時。不有丁寧飭敎。一依 陵幸時例侵徵。尤極無狀。昨以此意。更爲發問取招。而亦以襲謬。有此發明之言。然則不可不覈其始創之人。方處坤姑爲仍囚。以侍結末。始創委折。更令備局。摘發草記。待下批議處。又啓言。邊得翰口招公事更爲取招之命矣。請刑推得情。敎以。依方處坤例。姑爲仍囚。待結末議處。又啓言。申致權吳著金鎜等照律。各杖一百收贖。公罪施行。允之。敎以。申致權功減一等。金鎜依方處坤例。姞爲仍囚。待結末議處。又因韓光載李應白等議處啓目。允之。
정조 4년 · 강
命趙鳳然照律勘放。
정조 4년 · 목
刑曹啓言。罪人趙鳳然。更推嚴問之下。敢引妖誕之夢者。已極無嚴。而逐條盤問。三變其辭。乍吞乍吐。終不直招。請更加嚴刑。敎以。旣施一次之刑。照律勘放。
정조 4년 · 강
命禁將懸病問啓。更爲捧入。
정조 4년 · 목
敎曰。本司坐起。文宰稱病。在所當飭。況武將乎。今日進不進單子。禁將之懸病不進。雖未知有甚實恙。而如無危敗之症。焉敢偃息塡頉。該房卽爲問于本司以啓。○政院啓言。禁將之懸病。問于備局。則禁衛大將李敬懋以爲。無他情勢之可達。而素患痰癖之症。自再昨挾食闖發。方其衝上之時。呼吸莫通。不省四到。如是四晝夜。苦歇無常。果不得進參於本司坐起。致此問啓之命。惶恐震越。不知所達云矣。敎以。痰癖非衝上之症。痰可壅塞。癖則輪囷。以此爲辭。爲可欺其方之端。惟此所對。徒歸不誠之科。大抵告君之辭。毋論嶺海斧銊之在前。惟實而已。此問啓勿施。更爲捧入。
정조 4년 · 강
遞副校理朴天衡。修撰李敬一。校理尹尙東。
정조 4년 · 목
因實錄廳草記。敎以。本職許遞。○政院。以玉堂上下番俱空。請政官牌招開政差出啓稟。允之。○弘文館。以尙東在外啓請下諭。敎以。許遞。今日政差出
정조 4년 · 목
以李命植爲大司憲。李崇祜爲大司諫。安廷玹爲獻納。尹尙東爲校理。洪秉聖爲修撰。沈公猷爲西原縣監。再政。以李縣永爲校理。李敬一爲修撰。
정조 4년 · 강
右議政李徽之陳箚自列。賜批。
정조 4년 · 목
箚略曰。臣於太常郞廳事。有不勝萬萬惶戲者。臣方待罪本寺提擧。不能董率郞官。致有此不有飭敎。肆然冒犯。臣之不察之實。於是著矣。兹敢短章。伏乞亟賜威罰。以戒群僚焉。批以。失在郞僚。卿豈盡知。安心勿辭焉。仍命遣史官傳諭。
정조 4년 · 강
召見承旨李★(土+甲)于寶慶堂。
정조 4년 · 목
予曰。今日政。鎭安縣監　光陵令尙衣直長之望。雖已落點。姑勿頒布。
정조 4년 · 강
飭各司官侵責下屬貢人之弊。
정조 4년 · 목
敎曰。今番各司官侵徵事。現發之後。所當盡數汰去。而猶分罪之公私。又別犯之首從。汰者只是數人。盡姑仍之。朝家之意。出於恕其襲謬。責其來效。而渠輩若或不念此意。反以摘發爲稱冤之端。或有侵責下屬或貢人之弊。則當廉問。當該郞官遠地定配永不敍用。斷不可已。以此意。自備局預令知委各司。
정조 4년 · 강
命統營賙恤無報。査問以啓。
정조 4년 · 목
敎曰。統制使之任。旣管三道舟師。凡係事爲。莫不統攝。脫有憂虞。尤當致察。今番全羅水營。無冠賊之警。而有淹溺之患。思之愴矜。聞亦驚怪。雖因本道本閫之陸續登聞。略施賙恤之意。兼下撫慰之命。而統帥則側聽數旬。無一字形止之報。如其未知也。則安有如許師律。又或已知。則亦安有如許事體。況非前例有無可照處。其委折。自備局査問以啓。
정조 4년 · 강
命時囚金重祚。勿汰放送。李豊燁分揀放送。韓光載等勘放。
정조 4년 · 목
義禁府啓言。司圃直長金重祚。圖免差祭。徵出錢兩於貢人事。有嚴問口招之命矣。重祚所供內。今年正月。以圖免差祭事。入於現告中。而同日見差於 光陵贊者。陪進。縷縷發明。贊者名帖。示爲現納。以此推之。別無可罪之端。請上裁。敎以。渠之罪犯已現告已下。而俄者政望。又出渠代。朝官猶從審愼之意。望筒則不下。供辭則催促矣。觀此口招。果然有混入之事。在渠可謂節節多幸。爰辭如此。名帖又如此。不必爲特疑之端。勿汰特爲放送。又啓言。中官李豊燁。嚴問之下。泛稱遲晚。請刑推。敎以。分揀放送。又啓言。韓光載李應白等照律。杖一百收贖。告身追奪。請私罪施行。允之。
정조 4년 · 강
命御將李柱國。仍任前職。
정조 4년 · 목
敎曰。旣與創犯有間。首實者反先被譴。亦非綜核之政。前御營大將李柱國。給牒敍用。仍任前職。以李兢淵李鼎揆爲副校理。林濟遠爲修撰。前望也。
정조 4년 · 강
以金夏材爲兵曹參判。口傳也。
정조 4년 · 강
命奉敎徐龍輔。申飭入直。
정조 4년 · 목
敎曰。無端違牌。事體寒心。此傳旨勿施。史官之不備。莫若近。日卽令申飭入直。
정조 4년 · 목
敎曰。凡有命令。寥寥爲事。若此。則傳敎分付一司謁足矣。何必六房爲哉。政院承旨一竝推考。該房承旨遞差。
정조 4년 · 강
命東萊府使。今日內拿囚。
정조 4년 · 목
敎曰。東萊水使已就囚。而府使則初八日交龜。尙不就囚。此亦放恣之一端。發遣府羅將。今日內拿囚之意嚴飭。
정조 4년 · 목
敎曰。承旨有闕。政事當日爲之。○以徐有防爲承旨。
정조 4년 · 강
差下實錄謄錄郞廳吳泰賢。
정조 4년 · 목
該廳啓言。堂上蔡濟恭。連日不爲仕進。校正之役。稽滯可悶。令政院更爲牌招察任。纂修郞廳安廷玹。移拜臺職。依例本職許遞。專意史役。謄錄郞廳金熙采。父病猝劇。勢難察任。其代以副正字吳泰賢請差下。允之。
정조 4년 · 강
大司諫李崇祜陳疏請亟施趙鎭衡刊削之典。賜批。
정조 4년 · 목
疏略曰。臣之分才錙銖。周是淵鑑之所曾燭。其無適可宜。而未嘗以言官自居。而輒皆逡巡退避。況今志氣日消。記識日耗。化理淸明。言責益重者乎。左右思量。承膺無路。伏乞聖明。亟降威罰焉。臣雖身不得進。其言之不可已者。則有不容終默。輒此附陳。昨奉除旨。卽閱院中啓草。合啓及院啓凡二十八條。大皆逆魁。小亦逆黨。而久者爲四五年。近亦殆至一年。夫逆者。天地之所不容一日假貸。而臣民之所不可一日共戴者也。今又有趙鎭衡之構揘。彥修之疏。猶可諉之官師之規。鎭衡之疏。果何意哉。原疏不下。未見全本。而槪其勒成題目。顯加齮齕。排擯斥逐。使不得安於朝者。灼如觀火。其爲世道之憂。豈不凛然心寒哉。臣謂獻納趙鎭衡。亟施刊削之典。斷不可已也。批以。所陳豈容多言。末端事。奚但目下爻象之不佳。所可憂者。橫流頹波之莫可沮遏。而將至於顚沛義理。壞決隄防之歸。爾言及是時及此事。可謂不負胄筵所知也。所請依施。爾其勿辭。從速察職。
정조 4년 · 강
知事金鍾秀上疏自引。賜批。
정조 4년 · 목
疏略曰。臣嚮被臺論。封章引罪。聖批優渥。惶感靡措。繼聞獻納趙鎭衡之疏又出。而招臣疏中句語。聲罪無餘地。臣於是凛然體粟。正爾戲伏待勘。伏見承政院所下傳敎。以史局事重。趣臣一兩日十行恩言。字字惻怛。所以獎詡而慰撫之者。萬萬非負罪賤臣所敢承當。而至於照燭開釋之勤。雖令臣自爲之辭。蔑以加此。臣奉讀未半。自不覺血淚之被面也。拂拭薰沐。雖勤聖念。譬如中箭之鳥。不可以復翶翔矣。兹敢冒入文字。附申縣道。伏乞聖明。先解臣本兼職任。仍命選曹。永刊朝籍。批以。市虎成於三傳。況際薄俗不靖耶。然予戒正在是。卿其勿辭。上來行公。
정조 4년 · 강
命罪人姜廷煒議處。朴成樑朴聖樑等加刑。
정조 4년 · 목
刑曹啓言。罪人廷煒。嚴訊之下。一向抵賴。朴召史則潛奸情節。終不直招。請竝加刑得情。敎以。各人之招。揆以事情。富梅致死。由於安宗玄。宗玄肆惡。由於朴召史。不有朴召史潛奸之跡。必無宗玄犯手之擧。定其元犯。則誠如卿等之見。歸之宗玄之外。似無他道。而當初朴召史招。以言詰富梅。若有參涉於毆打樣。納供者。渠則雖引宗玄之敎誘。而有此誣招。好生惡死。智愚之所共得。設使朴召史。甘聽宗玄都無事之說。欲解宗玄爲正犯之科。隱情所在。有以替當。但觀外面。此亦豈非可疑之一端乎。朝家之意則以爲。此獄事猶不十分明白。前此判付之持難於完決者此也。且以審克之義言之。求生必死。在所當念。原其情實。情固出於無情。而實亦未必非因無實爲有實之事。或可傅之罪疑之科。不至有失刑之歎。議處。又啓言。罪人朴聖樑等。請更加嚴刑得情。敎以。各別嚴刑。吳彥邦則起疑盤問。實出欽恤之意。而渠供發問。毫無釋疑之語。到今日次同推。期於輸款。萬萬無疑。依回啓施行。
정조 4년 · 강
命右議政省掃之行。澆奠床備給。
정조 4년 · 강
命禁衛營從事官。發牌問奏。
정조 4년 · 목
因禁衛大將李敬懋。方在待罪。不得行操單子。敎以。惶恐者何事。待罪者何意。問啓亦有勿待罪之例乎。彼固不足說。職是將任。體貌不輕。一事二事。容忍者此也。以此分付。又因禁衛營明日習陣單子。敎以。不知頉稟。反以爲罪之故。朝有下敎。而禁營之軍。于何有辜。以大將之故。不可息肩乎。明日日次習陣停。旣稱待罪。所謂大將在朝房乎。在私次乎。發牌從事官問奏。
정조 4년 · 강
分揀假注書曺喜有禁推。
정조 4년 · 목
敎曰。遐方文臣。初入堂后。無怪生疏。今番則分揀。後勿如是之意。各別申飭。
정조 4년 · 강
命各處修改。復或執頉。本曹郞官紫門監官拿處。
정조 4년 · 목
戶曹。以時御所各處墻壁垣宇。依定式本曹郞官。與兵曹堂郞。東西所衛將眼同看審後。修改擧行之意啓。敎以。執頉處。不過滲漏與剝落。而前季朔修補未幾之後。如是夥然。極可怪也。此後前朔修改處。復或執頉於後季朔。則其不能堅實修改。可可以知之。本曹郞官紫門監官拿處事。定式。
정조 4년 · 강
命時囚李兢淵等議處。元重擧勘放。
정조 4년 · 목
義禁府啓言。禁衛營從事官李兢淵鄭駿采。因傳敎拿處。兢淵則發牌之命。初不來傳。故未及待令。駿采則以南倉穀反閱事。在於倉所。未及闕下。嚴問之下。泛稱遲晚。所當請刑。而依受敎請議處。敎以。諸凡聽傳敎武從事擧行。聞是營規。李兢淵勿汰分揀放送。而餉倉反閱。自有許多當爲之日。豈必於營門有事。傳敎頻下之際。汲汲爲之乎。亦或爲李敬懋地。故爲逗留。欲緩査問之頃而然乎。以此以彼。不可白放。議處以聞。又啓言。軍資主簿元重擧衣籠馬責出事。令該府嚴問口招矣。傳旨內辭緣。泛稱遲晚。請刑推得情。敎以。依同罪他囚。勘放後草記。又啓言。元重擧照律。杖一百收贖。放送。敎以。如有公議。各減一等。
정조 4년 · 목
司僕啓言。觀此金永綬狀啓。其所査實。終不別白。馬驄之增減。則歸之於冬日之寒暖。馬品之孱劣。此實由於牧餋之政。不善檢飭。封進之際。不謹抄擇。該牧使爲先重推。更觀明年貢馬。請從重嚴處。允之。
정조 4년 · 강
命姜廷煒。一體加刑取招。
정조 4년 · 목
刑曹啓言。安宗玄之爲正犯。不在於姜廷煒。朴召史之隱情有無。不問宗玄。則究竟無期。安宗玄嚴刑。期於得情。姜廷煒朴召史。請一體加刑取服。敎以。議讞如此。有難容易屈法。安宗玄依回啓加刑得情。朴召史則當初納招中云然之說。果出於欲緩宗玄之死。仍使獄案。至於戲殺之計。萬有一有甚麼犯手之端而然。此亦不可不明竅得情處。更爲嚴刑取服。而如使宗玄。平日眞有潛奸之擧。則朴女卽宗玄之妾。以妾而爲夫替當。亦何傷乎。然則再招以後變辭。雖謂之無狀可也。大抵宗玄之打殺渠妻富梅。在朴女。誠有由我之歎焉。朝家之起疑於言外之意者此也。將此意發問目。姜廷煒一體加刑取招。
정조 4년 · 강
重推兵曹判書李衍祥。
정조 4년 · 목
左承旨徐有防啓言。昨日都監別單中。別看役丁遇泰。以加資承傳。鄭東仁丁仁希以邊將除授丞傳命下。而兵曹未詳別單之付標。只憑吏曹之錯傳。至以丁遇泰備擬受點。以致加資邊將一時疊受之擧。事極不審。該曹已以勿施草記。而其當初矇未照檢之責。在所難免。兵判李衍祥請重推。從之。
정조 4년 · 강
命丁遇泰邊將勿施。待近地邊將限滿卽擬。
정조 4년 · 목
兵曹啓言。別看役丁遇泰。以加資承傳。而臣曹。以邊將錯聽。誤擬至於受點之境。臣之矇不照檢。惶恐待罪。而原單子請勿施。敎以。旣有他承傳。昨日照擬。未免錯聽。而未可謂之違式。卿則勿待罪。丁遇泰勿施。依許圭之例。待近地邊將限滿卽擬。蛇渡僉使之代。口傳擬入。
정조 4년 · 강
命訓鍊副正吳毅常。僉正鄭駿采仍任。
정조 4년 · 목
敎曰。行幸時諸凡擧行。必多苟艱。訓鍊副正吳毅常。僉正鄭駿采。仍任前職。
정조 4년 · 강
司諫李恒祚上疏請柱翼設鞫。賜批。
정조 4년 · 목
疏略曰。合啓中諸賊。有可容貸。而尙不加之辟耶。啓草盈握。亦旣生毛。一味寬假。至今偃息。國體所在。寧容若是。此固群下不能回天之罪。而臣愚死罪。竊以爲我聖明亦有以導之也。以私恩而不忍加誅。屈公法而長事靳允。人心靡所底定。亂孼無以知戢。識者久益寒心。果然柱翼事出矣。伏乞穆然深思。設鞫之請。竝賜允兪焉。批以。所陳前已悉諭。爾其勿辭。上來察職。
정조 4년 · 강
命訓將具善復。兼察左右捕將。
정조 4년 · 목
左捕將李柱國。右捕將李昌運。幸行時俱爲領軍隨駕也。
정조 4년 · 목
予曰。今日賓對。禁將旣書進字。不爲入侍何也。領議政金尙喆曰。聞昨日嚴敎之後。分義惶悚。雖不敢懸病。亦不敢晏然入侍。方待闕外云矣。予曰。以問啓批答之不下然乎。尙喆曰然矣。予曰。問啓批答。以知道領布。俾開入侍之路。予曰。近來禁將事。誠駭然矣。姑觀今日處義。若復如前。則予欲處分。而雖以向日筵中事言之。踞床小避之說。苟有嚴畏之心。豈敢肆然仰奏乎。固已萬萬可駭。而再昨習陣之無端懸頉。抑何意思。旣稱待罪。偃臥私次。又何道理。武將之驕慢何限。而至於此將臣。則無一可取。兜攬至此。不思小心之義。徒售慢蹇之習。揆以事體。極爲駭然。尙喆曰。果然矣。予曰。禁將入來。卽爲入侍。予曰。禁將旣已入侍。予不欲索言。而入侍罷後。大臣以俄者筵敎。詳細誨諭可也。尙喆曰。聖節不遠。臣民慶忭。曷有其極。而第念聖節稱賀。國朝已行之例也。而臨御以來。一未行焉。此雖出於撝謙之聖德。臣等抑鬱。當如何哉。今年則勉循群情。特擧賀儀。不勝顒望。左議政徐命善曰。聖節稱賀。卽 列朝已行之例。勉循行禮。右議政李徽之曰。聖意雖出於撝謙。群情擧切於顒望。今年則勉循行禮幸甚。予曰。予豈餙讓而然哉。卿等須勿更請也。命善曰。臣以司僕事。有不敢晏然者。敢達矣。本司寺公事。皆由於都提調。而臣不能致察。有此犯禁之擧。誠萬萬惶悚矣。予曰過矣。安用辭爲。命善曰。首相旣請重臣金鍾秀申飭上來。臣亦因此言端。仰達者矣。趙鎭衡之論金鍾秀。豈專爲排軋鍾秀而出哉。若媢嫉其人。猜忌其位。則今春以前。豈無可論之時。而忽於近日。左右迭起。必欲擊去而後已者。其心不難知也。蓋自重臣一箚之後。一種失藪之徒。每有逞憾之意。旁伺密布。相機闖發之計。厥惟久矣。方今朝士之上。無他論議岐貳。則只當以國邊向背。覘世道之隆替。而今日斥一國邊人。明日逐一國邊人。潛消暗鑠。終使國勢孤弱者。其爲國家之深憂遠慮。當後如何。諫長疏批中橫流頹波之敎。聖鑑明燭無餘。臣實欽仰之不暇。而鎭衡何足言。或有繼此而復售者。必須痛加嚴斥。使人人知義理之不可泯。隄防之不可壞然後。庶幾國勢永固。世道底定。伏願深留聖意焉。予曰。卿之所奏。實不勝激仰。以此出擧條。謄示朝紙。一以爲五趣向之道。一以示好惡之意可也。徽之曰。世道之無所底定。人心之莫可鎭安。誠如左相所奏。益加猛省焉。千萬幸甚。尙喆曰。左右相旣盡奏矣。而聖上之處分如此。今日國事與世道之鎭定。可謂至矣盡矣。以柱翼事言之。當其事迹未露之前。何能預知柱翼之如此也。聖上寬仁之政。實所欽歎。伏願益加審察焉。予曰。領相之言。誠好矣。以地處言之。則柱翼之通淸。孰曰不可。爲銓任者。循例通擬。不是異事矣。
정조 4년 · 강
許施价川郡失火戶耗穀題給之請。
정조 4년 · 목
領議政金尙喆啓言。平安監司鄭尙淳狀啓以爲。价川郡民家失火延燒。爲七十四戶矣。從前失火民人等處。有會付耗穀題給之例。考例施行事。請令廟堂稟處矣。係是應行之例。請依狀請擧行事分付。從之。
정조 4년 · 강
命關西災實分等。依狀請施行。
정조 4년 · 목
領議政金尙喆啓言。平安監司鄭尙淳災實分等狀啓。義州等八邑。置之之次。平壤等三十四邑。置之稍實。仍以爲推奴徵債。限明秋防塞事。請令廟堂稟旨分付矣。分等依請施行。推奴徵債。雖當豐歲。在所當禁。請以此分付。從之。
정조 4년 · 강
命冬至使。以謝恩使差出。
정조 4년 · 목
領議政金尙喆啓言。灣尹狀啓。旣已來到矣。今年節行。當爲謝恩使。而欲待先來變通。則拜表今旣擇日。行事必益狼狽。冬至使許遞。以謝恩使差出之意。請分付銓曹。從之。○敎曰。今番謝恩使。宗親中備擬。
정조 4년 · 강
命冬至副使李崇祜陞資。
정조 4년 · 목
領議政金尙喆啓言。副使李崇祜。年紀已多。登科亦久。沈屈誠可惜矣。旣帶使名。今若陞其資而仍其任。則事甚便當。敢達矣。從之。
정조 4년 · 목
領議政金尙喆啓言。銓曹事可悶。方有亞堂變通之敎矣。判書旣已行公。而猶多引病之時。天官長席。便屬覊縻之地。論以國體。豈不未安。未蒙體諒之前。不可一任其許久引入。從重推考。請申飭察任。從之。
정조 4년 · 강
重推金鍾秀。推蔡濟恭。
정조 4년 · 목
領議政金尙喆啓言。金鍾秀之今番所遭。其一橫逆。特旨開釋。屢勤敦勉。其何敢一向撕捱。不但史局之事體至重。雖以惠廳事言之。主管無人。事多拋廢。從重推考。各別申飭上來。蔡濟恭一體推考。請申飭行公。竝從之。
정조 4년 · 강
重推判尹兪彥鎬。拿處北評事黃昇源。
정조 4년 · 목
領議政金尙喆啓言。今日次對。無故備堂。無不入參。而判尹兪彥鎬。以臣向來請罷事。謂之難安。懸頉不參。請推考。敎以。事極寒心。爲先重推。牌招進參也。又啓言。北關監市。前期不遠。而北評事黃昇源。以其向遭臺評。謂有情勢。尙未出肅。義係往役。不當若是。不可無飭。請拿處。從之。
정조 4년 · 강
命史局校讎間。三司姑爲勿遞。
정조 4년 · 목
領議政金尙喆啓言。近日三司之以史局郞廳遞改。甚紛紜矣。如都廳郞廳。責任稍異。而其外諸郞廳之毋論緊漫。皆用此例。終涉未安。自本廳不可不定其界限而處之。敢達矣。敎以。待校讎始役間。三司姑爲勿遞也。
정조 4년 · 강
命東萊時急擧行直關事分付。
정조 4년 · 목
戶曹判書金華鎭啓言。各司之直關外邑。朝禁申嚴。固當奉行之不暇。而至於東萊義州兩邑。以其邊上重地。每有時急擧行之事。故從前直關。良以此也。今若勿論緩急。必爲關由於道臣而後擧行。則或不無愆期未及之慮。故敢違矣。予詢大臣。領議政金尙喆曰。萊灣擧行。有異他邑。似不可不闊狹。請以此分付。左議政徐命善曰。若有時急擧行之事。則不可無變通之道矣。從之。
정조 4년 · 강
命北漢倉廯修補。添餉中劃給。
정조 4년 · 목
總戎使徐有寧啓言。北漢城堞與行宮倉廯修補之事。極其浩多。而本廳近無留儲繼給之物力。目下大南門樓。將至頹壓。修等一節。尤係緊重。而役費亦甚不少矣。守總兩營。例有添餉米。間年劃來考。故請得用之。今亦以此區劃。似甚便當。請下詢大臣處之。予詢大臣。領議政金尙喆曰。本廳事勢之如此。誠如總使所達。而別般區劃。旣無他路。明年添餉條中。限折半劃給。俾補目下需用何如。左議政徐命善曰。總廳物力。本自不敷。目下修補。又是巨役。劃給添餉之折半。使之收用。似甚便好矣。從之。
정조 4년 · 강
遞吏曹參判徐浩修。以鄭民始代之。
정조 4년 · 목
敎曰。銓曹事可悶。長銓受由。亞銓在史局。不可無變通之道。吏參徐浩修許遞。前望單子入之。
정조 4년 · 강
命慶尙前水使申應周罷職。前東萊府使李文源削職。
정조 4년 · 목
予曰。申應周李文源事。卿等以爲如何耶。尙喆曰。本事則可謂胥失。而臣等未及見其供辭矣。命讀申應周供辭。命善曰。以本事言之。應周固多所失。而應周雖武弁。上官也。文源雖文臣。卽下官也。以下官而凌踏上官。大欠敬謹之道。臣則以爲。文源之失爲大矣。究其事端。爭自微細。而互相層激。俱不過年少氣銳之致。曾見應周爲人。可合收用。至於文源。爲人可尙。且聞萊府消息。則亦爲善治云云。豈可以此終棄乎。略加摧銳。俾得玉成。則實爲好矣。敎以。卿言好矣。事則瑣屑。罪有輕重。而不必費辭敎。申應周罷職。李文源削職。
정조 4년 · 강
罷黜西原縣監沈公猷。
정조 4년 · 목
公猷。以親病呈狀乞遞。吏曹啓請罷黜也。
정조 4년 · 목
以尹永烈尹承烈爲大司諫。鄭彥郁爲獻納。尹尙東爲校理。李崇祜爲戶曹參判。鄭一祥爲同義禁。茂林君塘爲冬至兼謝恩使。尹長烈爲書狀官。金履安爲西原縣監。趙台鉉爲三登縣令。冬至副使李崇祜單付。
정조 4년 · 강
飭被囚逗遛之弊。
정조 4년 · 목
因義禁府三登縣令李宅源拿來草記。敎以。近來被囚之入。任意逗遛。此亦紀網所左。輕囚與重囚有異。一任其遲滯。斷無是理。此後申飭。至於此囚。久置此邑。必將以駕前上言之事。逞㥽如營訴時。斯速起送事。先爲分付道臣。所到處執捉以來。
정조 4년 · 강
戶曹參判李崇祜疏辭新資。賜例批。
정조 4년 · 목
予命讀戶曹參判李崇祜上疏訖。命書批答。予曰。此宰臣自在春坊。熟知其人矣。今始陞資。亦可謂晚矣。祐源曰。果是久次矣。予命讀公事判付。
정조 4년 · 강
副校理李兢淵疏辭玉署新除。賜例批。
정조 4년 · 강
召見轎對官輪對官于寶慶堂。
정조 4년 · 목
予曰。內局人蔘。姑勿入之。待貢蔘捧納後。從徐入之。提調則使之退去事分付。命書藥房問啓批答。敎曰。明日開門。勿爲差早。
정조 4년 · 강
命時囚鄭駿采。付過放送。
정조 4년 · 강
召見提學直提學諸承旨于誠正閣。提學兪彥鎬。直提學鄭民始徐浩修。右承旨朴祐源。左副承旨沈念祖。右副承旨沈有鎭。同副承旨金宇鎭。
정조 4년 · 목
予曰。今日適有小饌。故召卿等。仍命宣醞。宣醞訖。予謂彥鎬等曰。日前已諭於一直提學。而內閣事。誠可悶矣。旣創閣院。又置學士。而于今數年。訖無定制。雖謂之冗官之冗官。可也。卿等盍思定制度立規模之道乎。彥鎬等曰。設置之本意。旣重且大。而果如聖敎。尙無定制。實爲可悶矣。予曰。不可無從近變通之道矣。
정조 4년 · 목
予曰。朝者入侍。以內閣事有所云云。而大抵內閣事。誠可悶矣。有防曰。若次次修擧。則漸成規模矣。予曰。諸閣臣皆視若弁髦。初不留意。尤可悶矣。予命讀近思錄。有防讀奏。幾至半編。予曰。此不過切近日用之事。而皆以爲迃遠難行。或有初不開卷者云。良可歎也。有防曰。近來則略以科場文字爲業。而至若此等書。罕有留心之人矣。
정조 4년 · 강
遞承旨朴祐源沈念祖。以申大升李亨元代之。
정조 4년 · 목
敎曰。右承旨聞有親病。左副方有校勘事。竝許遞。前望單子入之。
정조 4년 · 목
因常參絰筵取稟。有是命。
정조 4년 · 강
行晝講于宣政殿。特進官黃景源。同知事徐有寧。承旨李亨元。玉堂李兢淵林濟遠。宗臣花陽君榷。武臣李仁彬。
정조 4년 · 목
講孟子。○予曰。右相如已下直。則入侍事傳諭。右議政李徽之進前。予曰。何日當返。徽之曰。三四日後。當還朝矣。徽之曰。日候不適。而寒殿臨御。下情誠悶慮。予曰。姑不甚寒。不知其爲難矣。
정조 4년 · 강
命活人署權減。令廟堂稟處。
정조 4년 · 목
活人提調黃景源啓言。臣以本署事。有當稟者。敢達矣。活人署當初設立。蓋以都下人民。若有癘疫。則使之救活而但本署元無財力。京巫女若干身布。自本署收捧。以給員役一年料布。 先大王甲午。罷女貢。故京巫女貢。亦隨而罷。特賜平安道別餉庫錢五百八十兩。命上送于均役廳。自均廳給代于本署矣。昨年正月。因經筵官宋德相言。復捧巫女布。故均廳錢給代本署。亦停罷。而京巫女。旣逐送外方。無以收貢。故本署員役一年料布。更無出處。臣意則國家旣設惠民署。救療病民。不必又置。活人署權減爲宜。而事關官方變通。令廟堂請稟處。敎以。近來。但有署號。果無實事。不但廢活人之擧。幷與員役接濟而廢之云。則依卿請許施。似無所妨。而予所持疑者。遽然革罷。恐垂愛禮之義。亦非循名之政而然。第令廟堂稟處也。
정조 4년 · 강
命左邊捕將李敬懋。兼察右捕將。
정조 4년 · 목
右邊補盜大將李國賢卒逝也。
정조 4년 · 강
遞承旨李亨元。以吳大益代之。
정조 4년 · 목
敎曰。左副承旨情理。勢難强令察任許遞。前望單子入之。
정조 4년 · 강
命前捕將李柱國仍任。
정조 4년 · 목
敎曰。武臣亦有廉義。前大將未敍用間代差。則殆同權察。旣有仍任之命。本兼竝當仍帶。而特以出代。未免一仍一否。事極斑駁。況前大將之輕遞可惜。前捕將李柱國仍任前職。李敬懋望單勿施。此亦將任。體貌則不輕。以改差傳旨捧入。
정조 4년 · 강
以具以謙爲右邊捕盜大將口傳也。
정조 4년 · 강
放時囚黃昇源李德熙等。
정조 4년 · 목
義禁府啓言。北評事黃昇源所供。向來彈章。尙今危怕。評事係是玉署銓郞例遷之窠。則恬然冒赴。有愧廉防。泛稱逄晚。所當請刑。而依受敎請議處。敎以。本事白脫之後。雖於館銜銓職。義不敢逡巡。況此見任。不但往役。無異外補。此供辭何必議處。勿施。卽爲放送。使之當日辭朝。又啓言。司圃前直長李德熙。前別提李觀城等。圖免差祭。徵出錢兩於貢人事。嚴問取招。則李德熙則丁酉二月初。呈由下鄕。未及上來。而差祭 寧陵。果有自下給錢頉免之事。此實爲渠身不知中罪犯云。李觀城則丙申十一月。 貞陵祭除免事。入於現告。同日以宣陵祭官祗進名帖。自在照然可考。李德熙請刑推得情。李觀城別無可罪之端。請上裁。敎以。李德熙。十七次差祭。恪勤隨行。勞已著矣。至於一次不參。由渠在鄕未及知之之致。可謂眚災之眚災。勿汰分揀。李觀城。以事在五六年前事。焉敢漫漶分疏。口招事體。何等至嚴。則觀其供辭。亦涉放恣。可謂欲效金重祚不得者。所當如律勘斷。而誠如渠供。遽然酌處。亦非綜實之政。自卿府更加査實。又啓言。茂長兼任興德縣監李東植。以黔毛浦萬戶屍體文報事。因全羅右水使狀啓。令攸司稟處矣。東植所供內。渠與萬戶。未嘗知面。故屍身只憑衙奴鎭吏之告。徑先馳報。而翌日屍身極得之後。當初所報。自歸虛謊。疏忽不審之罪。在所難免。請刑推得情。敎以。報辭差爽。雖曰生疏之致。民事方殷。曠務可悶。分揀放送。當日內使之下去。○敎曰。與故失有異。當初勘處。出於重其事之義。向日院吏定配人。分揀放送
정조 4년 · 강
遣承旨詣受 香所。奉審以來。
정조 4년 · 목
東南關王廟纛所祭。在明日也。
정조 4년 · 목
領議政金尙喆曰。日昨回鑾時。士女搢紳。傾城仰瞻。而見臣者。輒相賀曰。天顏勝昔。玉體充旺。皆不勝蹈抃矣。臣等益望更加保嗇。日躋康吉焉。 太廟親享之命。亶出於聖孝之不匱。非不欽仰。而來月初。卽是初寒。在微忱不任憂悶矣。予曰。雖當初寒。旣非深冬。豈至爲難乎。予曰。金吾事亦可悶矣。只有判事一人。諸堂皆有實故云矣。予曰。具以謙初除捕將。不但其資歷已滿。能繼其父。已躋將任。予庸喜焉。昨日特點。意亦有在訓將已病矣。顧今宿將如訓將者。能幾人也。禁御非不爲好。而比之訓將。生熟有異。戎垣事誠非小憂。卿等亦留意。尙喆曰。武將之乏人。莫如近日。今安得別般人才而用之也。只當於將家子弟。擇其人而次次收用。而此亦無可合之人。臣等每以是爲憂歎矣。予曰。守總兩使。雖是儒將。而兩廳事。莫可善後。必須各別着意。俾得回蘇也。予曰。黃昇源事過矣。至於北評事。則尤豈有不可赴之端乎。昨日使之辭陛矣。尙喆曰。是誠過矣。況昨日處分。爲渠節拍。尤無可引之義矣。予曰。日昨都憲疏中請鞫一款。揆以事面。殊涉如何矣。然而趙鎭衡疏。必不尋常。必有根祗矣。尙喆命善曰。然矣。必有裏許甚事也。予曰。疏滯之政。固是急務。而至於罪籍中可東可西之人。合有疏釋之道矣。至如李義翊。只是恇樣所致。似非深犯乎。尙喆曰。霜雪雨露。兩行不悖好矣。沈履之。旣已量移。宜施曠蕩之典矣。予曰。好矣。其才政可惜矣。至於尹蓍東。仍爲廢枳。誠過矣。其時臺章之批。到今思之。予實過矣。金載順處分亦過矣。當初以討逆之未盡。反歸於護逆之科。而因以逆討之。豈不甚矜乎。況無可疑之職。而直加難明之罪者。誠爲過當矣。業欲疏釋。而聲罪旣重。故不得遽然酌處矣。沈履之之才。予固知之。極可惜矣。尙喆命善曰。誠然矣。當此朝著乏人之日。如此有才之人。蕩滌收用。豈不爲幸乎。予曰。洪良浩趙宗鉉。亦欲收敍而未果矣。趙宗鉉則本事脫空。而如是枳塞。可矜矣。
정조 4년 · 강
命洪良浩等敍用。
정조 4년 · 목
敎曰。今因言端而聞之。雖無罪名。銓曹不敢遽然照擬。又或有當敍未敍者。如洪良浩趙宗鉉尹蓍東諸人。許久落拓。甚非朝家疏蕩之政。此後毋或如前。以次敍用事。申飭銓曹。如有見窠。使之今日政檢擬。
정조 4년 · 강
還差備堂洪樂性金華鎭金熤。
정조 4년 · 목
領議政金尙喆啓言。備堂近甚苟簡。知中樞府事洪樂性。戶曹判書金華鎭。副司直金熤。請幷還差。從之。
정조 4년 · 강
命前持平李象靖。兵曹參知除授。
정조 4년 · 목
敎曰。聞諸與議。甚有聲望。此等之人。合有收用之道。前持平李象靖。兵曹參知除授。
정조 4년 · 강
命前持平奇彥觀陞資。
정조 4년 · 목
領議政金尙喆啓言。今此李象靖之特爲陞資。實出收拾之聖意。如湖南前司諫奇彥觀。聞諸公議。虛老亦可惜云。敢達矣。敎以。卿言甚好。亦令銓曹。陞資調用也。
정조 4년 · 강
命北路詳定。覈實釐正。修成册以報。
정조 4년 · 목
領議政金尙喆啓言。頃日次對。前大司諫李崇祜所啓。北路詳定。初未善成。邑各不同。間多濫淆漁民最甚難支。大同之未裕。由於詳定之或濫或冤。今若令道臣。更案詳定。略減其太濫。添給其稱冤者。則無偏枯之患。下詢廟堂而處之爲辭矣。甲申詳定後。連有改厘正之擧。而猶有此不均之嘆。至發諫臣之啓。分付道臣。逐邑覈實。濫者削之。其中不足稱冤處。有所添給。以其厘正者。請修成册報本司。以爲稟處之地。從之。
정조 4년 · 강
命惠廳公務。姑令次堂着意看檢。
정조 4년 · 목
領議政金尙喆啓言。惠廳首堂。姑不止來。當等貢價。尙未上下。貢人輩聞方呼冤。在前如此之時。亦有令次堂擧行之例。以此分付。請俾無受價愆期之弊。從之。敎以。不特此也。凡于公務。一堂上上來間。姑令次堂着意看檢之意。另加申飭也。
정조 4년 · 강
遞判尹兪彥鎬。左右尹金魯鎭洪檢。
정조 4년 · 목
領議政金尙喆啓言。京兆事可悶矣。判尹兪彥鎬昨已下鄕。左尹金魯鎭方幹史局。右尹洪檢謂有情勢。亦在呈告。詞訟之地。不可廢務。俱不可無變通之道。敢達矣。敎以。竝許遞。今日政差出也。
정조 4년 · 강
命侍從坐罷人收敍。
정조 4년 · 목
領議政金尙喆啓言。冬享大祭時。許多祭官。無以分排云。侍從遞牌坐罷人。請收敍。從之。
정조 4년 · 강
命尹行元。若復遲滯。卽其地投畀。
정조 4년 · 목
吏曹參判鄭民始啓言。扶安縣監尹行元。受由上京之後。道臣催促。至爲狀請。謂有情勢。終不下去。誠極未安。請拿處。敎以。當此秋務方殷之時。一時曠官可悶。拿處之際。不但徒費日子。狀請下送。亦至數旬。若是遲滯。萬萬駭然。當日使之下送。若復遲滯。是慢命也。卽其地投畀也。
정조 4년 · 목
以柳孟養爲修撰。徐鼎修爲副修撰。金鍾秀爲判尹。徐浩修爲左尹。蔡弘履爲右尹。洪良浩爲同義禁。金載泰爲開寧縣監。李羲寅爲假監役。初仕也。
정조 4년 · 강
兵曹判書李衍祥疏陳病狀乞遞。賜批。
정조 4년 · 목
疏略曰。臣於試射開場之日。素患痰癖之症。猝發於風寒所中。心腹牽痛。轉成關格。末由自力試閱。不得已據實陳暴。受命試才。緣臣病故。遽然停輟。譴何是俟。伏奉批旨下者。誨責截嚴。仍降重推之命。臣於是蹶然驚悚。不遑他顧。臣猥叨重任。荏苒四朔。倖逭大戾。此莫非我聖上包容涵貸。典加恩造。臣之感祝勉厲。欲報答於萬一者。容有極哉。賤疾又適如許。今日賓對。亦未得趨詣。伏枕隕悚。如添一病。兹敢疾聲呯籲。伏乞聖慈。亟賜鐫遞。批以。本兵重任。非言病之地。卿其勿辭行公。
정조 4년 · 강
大司憲李命植陳疏懲討乞遞。賜批。
정조 4년 · 목
疏略曰。臣一疾四朔沈淹。替納藩符。而旣不得反面。間縻樞銜。而未克肅命。方俟大何。又伏奉除旨。聞命驚惶。益無所措。噫。臺端一步。卽臣僨誤之地。區區情勢。已悉於春初避辭之中。不敢以自居言責。而顧今醫治。已窮於膏肓。旣無可强之勢。泯伏多日。亦切虛縻之愧。兹敢力疾構疏。仰暴實狀。亟遞臣職焉。臣豈一誤之後。豈敢爲發慮論事之計。而至若公共之憤。切至之憂。愚忠所激。安得終默而已乎。日前趙鎭衡之疏。臣雖未見其全本。而只以避辭言之。辭意難測。臣甚疑慮。迺者大僚之奏。適與臣之所疑慮者。沕然相合。於此益可驗其根蔕旣固。氣熖猶熾。臣謂前獻納趙鎭衡。拿鞫嚴問。請鉤得其指意所在。批以。首件事。前已言之悉矣。末端事。雖不窮究。自可呈露矣。卿其勿辭。調理行公。
정조 4년 · 목
敎曰。旣非難强之病。則胡爲而至於尋章乎。況此重臣。近來政注曹務。甚多修擧。方幸其得人。揆以分義。亦何敢以昔疾。迄今引義乎。兵曹判書李衍祥重推。卽爲牌招。申飭行公。若此。則兩銓長各引其病。坐席將至未煖而後已。國體朝網。寧有是理。該房知悉。此後另加惕念察飭。
정조 4년 · 강
命張大壽嚴刑遠配。
정조 4년 · 목
敎曰。觀此査啓。盧召史事。誠如道臣結辭。勿施固無妨。而更觀文案。有不然者。庶人雖無步數。張塚亦是世葬。盧女之屢次呼籲。極可支離。然而反復査案。張哥所爲。不特絕痛而已。盧女之事。亦出於爲夫雪冤之擧。不可直爲勿施。況張哥所謂臾塚。安知其非虛言乎。步數則雖不可定於渠輩。而其犯毀他人之莎域。至於平土。此固無狀。而圖囑法司。反生荷杖之計。此等亂法之民。不可以才配旋放。仍而置之。張大壽爲名漢。爲先各別嚴刑。行後行惡節次。一一取招。遠地定配後啓聞事。下諭于京畿監司處。
정조 4년 · 강
遞判尹金鍾秀。左尹徐浩修。
정조 4년 · 목
敎曰。詞訟劇地。不但委屬可悶。昨政所擬判尹亞尹之望。非在外則在史局人也。殊無變通之意。況且差祭。極爲苟艱。判尹金鍾秀。左尹徐浩修竝許遞。今日政差出。
정조 4년 · 목
以沈樂洙柳孟養爲校理。洪明浩爲副校理。林錫喆爲修撰。洪秉聖洪文泳爲副修撰。○再政。以洪樂聖洪樂性爲判尹。鄭昌性鄭昌聖爲左尹。李養鼎爲承旨。閔羲爀閔義爀爲副總管。
정조 4년 · 강
正言李義存。以母病陳疏徑行。仍懲討。賜批。
정조 4년 · 목
疏略曰。臣之偏母。年今七十有八矣。年旣篤老。病又風痺。凛綴度日。而臣若不在。母實難支。而恩除荐降。黽勉上來。竭蹶趨承矣。卽接家信。則臣母自日昨。外觸風寒。內挾毒感。氣息奄奄。臣聞此報。方寸焦灼。敢暴私懇。徑尋鄕路。伏願聖明。治臣擅行之罪。以肅朝網。臣於請急之章。不暇贅說。而憂憤所激。敢此附陳。今此合辭中諸賊之罪逆。快雪輿憤焉。批以。爾其勿辭。往護母病。
정조 4년 · 강
修撰李鼎揆上疏請柱翼正法。賜批。
정조 4년 · 목
疏略曰。臣祗奉前月二十五日除旨。以臣爲弘文館修撰。馹召繼降。促令上途。臣聞命隕越。冋知攸措。臣素患痰癖之症。發於是時。蠢動不得。以此病狀。萬無登途之望。曲賜俯察。亟削臣見帶之職。臣於乞免之章。不遑言及時事。而第伏聞劇逆柱翼。尙貸首領。至有酌處之命。臣於是毛髮俱聳。不知恫癏之在己也。臣謂亟允三司之請。結案正法。斷不可已也。批以。業已熟量者。爾其勿辭。從速上來察職。
정조 4년 · 강
命罪人尹東弼等定配。吳邦彥等加刑。
정조 4년 · 목
刑曹啓言。平壤金召史爲夫訟冤原情辭緣。自歸誣罔。分付道臣。刑推一次放送。而尹東弼。則與同伊鬪閧一款。詞證雖丁寧。而元無耍害處。內傷實因。有䦯後弊。一向加刑。殊非審克之義。請上裁。敎以。本獄事。誠如卿等之言。不無可疑之端。而實因之以內傷懸錄。亦可謂法典所無。傅之審克之科。實合惟輕之義。尹東弼特減一律定配。又啓言。罪入安宗玄姜廷煒朴召史。依判付更推。則安宗玄一味凶頑。更加嚴刑得情。朴召史潛奸情節。始爲直招。加刑勘處。姜廷煒旣施三次之刑。別無更問之端。請參酌放送。敎以。安宗玄到此地頭。定爲正犯。日次訊推之外。實無從輕之。道更加嚴刑。期於得情。朴召史如初招納招。罪不過刑配。如再招納招。律不下刑配。則諺所謂以此以彼。杖八十云者。於渠準備語。渠雖無知賤女。尙有人心。與其戕人而被配。曷若活人而被配乎。渠與宗玄。常常潛奸。豈無隱情而緩其死。新及必欲成其獄者。可謂凶惡。贈衾一節。何惡於渠。竝與此事而極口發明之不已。大體情狀。萬萬絕悖。更加嚴刑後。照律遠配。姜廷煒依施。又啓言。罪人吳彥邦金廷周等。更加嚴刑。
정조 4년 · 강
遞承旨金宇鎭。以李文源代之。尋遞。以李萬育代之。
정조 4년 · 목
宇鎭不爲仕進。敎以。許遞。前望單子入之。又以文源在外。啓請下諭。敎以。許遞。前望單子入之。
정조 4년 · 강
罷洪忠監司沈頤之。忠州牧使李趾光職。
정조 4년 · 목
訓局啓言。今式年陞戶點考時。洪忠道忠州陞戶李時春。以私賤冒點而現發。故嚴問取招。則時春所告內。渠以內禁衛李星會之奴。丁酉免賤。而有弓馬之才。入格於禁軍取才。方欲納馬之際。根派現露。仍爲見退而下鄕矣。今番陞戶抄被上來之意。箇箇自服。事極驚駭。陞戶事目下。奸狀綻露。則道臣推考。守令罷職。自是定式。而今秋筵奏。申飭批旨。有道臣罷職。守令先罷後拿之命矣。今此忠州陞戶之以私賤冒入。乃是前所未有之事。依事目請分付道臣。更爲擇上。敎以。宿衛親兵之實與不實。專靠此一岐。雖無先甲之令。年前逆變之後。宿衛纔撤。則爲道臣守令者。固當十分精擇。如無可合之人。則雖以幕禆衙客充定。無所不可。至有此無前之駭擧。公私自有輕重之別。不可以數遞爲慮。罷職薄勘。猶屬寬典。依允。該牧使事。亦爲依施。其餘稟處。亦幷依此施行。此外諸道所抄上中。不健壯甚貧窮之類。査出退送。使之卽爲更抄上送。其中尤甚者。何不依筵敎論罪乎。
정조 4년 · 강
有政。吏曹參判鄭志儉進。
정조 4년 · 목
敎曰。兵參有闕之代。今日政差出。○以金夏材爲洪忠監司。趙宗鉉爲忠州牧使。金熤爲禮曹判書。李聖圭爲禮曹參判。趙英鎭爲楊州牧使。金履素爲兵曹參判。
정조 4년 · 강
同義禁洪良漢上疏自列。賜批。
정조 4년 · 목
疏略曰。臣遭逄聖際。偏沐洪造。馴致貳卿之列。涯分已溢。意望已足。踧踖逡巡。以榮爲懼。而人言之來。至再至三。雖有淺深之不齊。莫非滄浪之取。微我聖上日月以照之。父母以燾之。臣何以得有今日乎。母子兄弟。相對攅稽。欲報之德。與天無極。而此生今世。效答無階。豈料今日之恩。逈出尋常。絲綸溭發。觀聽代感。竭蹶趨承。少伸叨謝之義。而顧今滿身衅穢。如陷溷廁。雖使三薰而九沐。垢益甚矣。尙何敢躡足於淸明之朝乎。伏乞亟命刊改臣職焉。批以。卿其勿辭行公。
정조 4년 · 강
以安春君烿爲都總管。李崇祜爲副總管。
정조 4년 · 목
敎曰。在外人許遞。與未差之代。令該曹口傳差出。待下批。望筒修正以入。
정조 4년 · 강
遞大司憲李命植。以金魯鎭代之。
정조 4년 · 목
因命植牌招啓辭。敎以。許遞。前望單子入之。
정조 4년 · 강
命冬享諸執事未通淸人塡差草記勿施。
정조 4년 · 목
吏曹啓言。今此 宗廟冬享大祭時。諸執事皆以侍從塡差。而老病原在外居多。在前如此之時。以未通淸人通融塡差矣。今亦依此例。請通融塡差。敎以。侍從之數。二百數十餘人。則在外老病人。藉令至於强半。餘數必無不能備數之境。老病人雖不能强。在外人胡不申飭上來。如不趁期進參。自有論勘之道。而不此之爲。乃於誓戒隔宵之日。如是草記者。誠有大不審之責。此草記勿施。
정조 4년 · 강
判下兵曹　宗廟冬享大祭親行時軍兵磨鍊草記。
정조 4년 · 목
因該曹草記。敎以。御營廳隨駕。而以騎士三番步軍五哨磨鍊。禁衛營則留陣。訓局軍兵留營留陣置之。把守伏兵。以都監軍爲之。俾無偏勞之典。禁軍則五番隨駕。
정조 4년 · 목
敎曰。天遠乎人哉。在予方寸間耳。惟予對越之工。或作或息。未克底豫天心。天之警告。安得不叮嚀諄複也。果然有靑臺之報。予寡人恐懼怵惕。不遑寧居。目下所以答天譴弭天災之方。亶係修省。修省之安。莫急於求助。咨爾言責之官。克念至意。凡於時政得失。靡大靡小。茍有可言之事。須各悉陳。予將虛襟而聽之。
정조 4년 · 강
以金思穆爲廣州府尹。許侙爲定州牧使。思穆備薦也。
정조 4년 · 목
敎曰。廣州府尹望。今日內擬入。又敎曰。廣州府尹聞已上來云。亦令明日辭朝。開倉在卽。定州牧使未差之代。口傳差出。待下批。一兩日內辭朝。
정조 4년 · 강
政院議啓陳勉。賜批。都承旨李★(土+甲)。左承旨徐有防。右承旨申大升。左副承旨李養鼎。右副承旨李萬育。
정조 4년 · 목
議啓以爲。昨日之雷。何爲而至也。其聲雖微。其光則燁。至登靑臺之報。以殿下對越之誠。凡所以恐懼而修省者。宜無所不用其極。而臣等愚昧。亦豈無一言之仰裨乎。惟我殿下求治之誠。恒切於宵旴。而輒有不徯志之歎。澤民之政。日發於絲綸。而實多未下究之患。飭工之念。非不勤摯。而怠惰成習。來諫之道。非不開廣。而讜直無聞。此固群下之罪。而臣等死罪。竊以爲於此。殿下亦有所未盡底道。噫。治不徯志。則幾康之聖工。猶有所未盡也。澤不下究。則若保之實惠。猶有未盡也。怠惰成習。則董率之工。猶有所未盡也。讜言無聞。則虛受之德。猶有所未盡也。以至懲討宜嚴。而沐浴之請。每下例批。專務寬假。紀網宜張。而振勵之敎。少無實效。從歸煩複。凡此數者。亦豈非殿下反躬省察之處乎。殿下因此益勉對越之工。則乃反爲輔爲祥之一大機會也。懋哉懋哉。批以。言甚好矣。反自省檢也。
정조 4년 · 강
有政。吏曹參判鄭民始。兵曹判書李衍祥進。
정조 4년 · 목
以朴天行爲副修撰。趙宗鉉爲同義禁。金履素爲同春秋。○再政。以洪秉纘爲洪忠監司。李寅燮爲忠州牧使。尹蓍東爲潭陽府使。兵曹參判金夏材仍任。李東燁爲全羅左水使。
정조 4년 · 강
玉堂聯箚陳勉。賜批。校理柳孟養洪明浩李兢淵。修撰林濟遠林錫喆。副修撰朴天行洪文泳。
정조 4년 · 목
箚略曰。節屆季秋。時屬收藏。而冷雨頻作。乃有靑臺之報。此何徵也。漢儒傅會之說。臣等固不敢盡信。而聖人之修春秋。凡係天災時異。靡不謹書。將以使人辟警惕而修省。故董氏所稱皇天仁愛。必欲扶持而全安之者。正謂此也。惟我聖上。勵精求治。百度維新。所以敬天而勤民也。臣等不敢知殿下淵蠖之中。對越之誠。或有未盡孚格者歟。伏乞聖上。惕然戒懼。益加留意於轉災爲祥之方焉。批以。所陳思欲觀省也。
정조 4년 · 강
領議政金尙喆。左議政徐命善。右議政李徽之。聯箚陳勉。仍乞退。賜批。
정조 4년 · 목
箚略曰。噫。燁燁之光。殷殷之聲。又何爲乎收藏之時也。上天之示警。豈無所由。或者邊塵不警。朝野多暇。其忽安不忘危之戒耶。年穀屢登。民國粗康。其忽若恫己之念耶。懲討之請。臺議非不勤懇。而乾斷猶未廓揮而然耶。疏滌之政。聖念非不藹蔚。而霈澤猶未曠蕩而然耶。側席之誠雖篤。而人才未能盡擧耶。虛㯲之量雖恢。而言路未能廣開耶。苟究其故。莫非群下不善對揚之致。如臣等無似。忝居輔相之列。無一事戲爲。無一言建白。一味伴食。有相如此。安得不召災而致異也。筵退耿耿。相率仰籲。伏乞聖明。先命責免臣等。改卜賢德。以答天譴焉。批以。殷殷有聲。殆若提誨。天道玄遠。雖不敢傅會爲說。潛隱之中。有甚闕失而然歟。方切駭悚。續見來上之箚。在予可謂頂門之針。思欲反躬勉責。仰謝天譴也。蓋此災沴之來。職由不穀。何有乎卿等。卿等安心勿辭。弘濟時艱。仍命遣史官。傳諭于時任大臣。
정조 4년 · 강
領府事鄭弘淳上箚。請寢冬享親行之命。賜批。
정조 4년 · 목
箚略曰。伏以。親享有命。誓戒當在今夜矣。竊念聖候欠寧。差復纔過旬餘。今復觸冒初寒。達宵將事。則榮衛之致損。勢所必至。勉回至意。亟許攝儀焉。批以。予小子所以展誠之道。惟在祀典一事。況四時一大享。必於夏冬躬棵。便成我朝故事。見今天氣不至劇寒。豈可復命攝儀也。仍命遣史官傳諭。
정조 4년 · 강
命鄭弘大邊遠定配。
정조 4년 · 목
刑曹啓言。捕廳移送僞造罪人鄭弘大刑推取招。則捕廳推問。旣不承款。本曹移來。亦復發明。反覆細究。或不無參恕之端。而獄體至重。不敢徑先勘處。請加刑。敎以。獄體雖重。情有可恕。邊遠定配。
정조 4년 · 강
詣高陽行宮經宿。
정조 4년 · 목
具戎服乘輿。出仁和門。詣仁政門外。降輿乘馬。出敦化門。予曰。藥房都提調進前。鄭弘淳進伏。予曰。卿則守宮。醫官吳道烱。使之入直宜矣。弘淳曰。依下敎擧行。而回鑾前凡百擧行。當以狀啓仰達矣。予曰唯。出崇禮門。至高陽別宮。○予曰。禁喧之前後申飭。何如。而又復如前。誠甚駭然矣。○敎曰。整理使入侍。又敎曰。京畿監司各務差使員入侍。整理使金華鎭。京畿監司李鎭衡。水原府使金文淳。通津府使成玉。楊州牧使鄭存中。高陽郡守林重遠。交河郡守洪載淵。以次進前。予詢職姓名。仍敎曰。此是收穫之節。當此遠 陵動。駕必有多少民弊。未知何如耶。鎭衡等曰。自上慮有民弊。屢下飭敎。故凡諸擧行。皆從省便。別無貽弊之端矣。予謂華鎭曰。卿新除未幾。臨急出來。整理等節。能無窘速之患乎。華鎭曰。前後下敎。務從省費。故臣曹擧行。別無窘迫之弊矣。予曰。今日出宮時。承旨班在禁軍陣後。圖式頒下之後。如是雜亂。極爲駭然。予曰。總戎使徐有寧。明日大駕詣坡州宿所前。來待於坡州事。分付。○敎曰。司僕擧行。萬萬寒心。莫重奉命。有此無前之事。提調推考。一提調係是大臣。勿捧傳旨。
정조 4년 · 강
以蔡弘履爲同義禁。
정조 4년 · 목
敎曰。禁府堂上有實恙人許遞。卽爲口傳差出。又敎曰。新除授禁府堂上。先隨駕後謝恩。
정조 4년 · 강
命禁喧郞廳兵判記過。
정조 4년 · 목
承旨李亨元啓言。咫尺帳殿。喧聒狼藉。當該禁喧郞廳請記過。承旨朴祐源啓言。班次圖定式之後。不能依圖式排班。禁軍之在政院班前者。事甚可駭。兵判李衍祥請記過。竝從之。
정조 4년 · 강
詣仁政殿月臺。行 宗廟冬享誓戒。
정조 4년 · 목
具翼善冠袞龍袍。乘輿出仁和門。詣仁政殿月臺。行四拜禮。誓戒如儀訖。還內。
정조 4년 · 강
召見下直守令及兵郞李顯靖部將沈釋之于宣政殿。
정조 4년 · 목
予謂廣州府尹金思穆曰。近來南漢爲弊局。難以蘇完。如不實心做去。來頭之弊。萬無釐正之道。爾其懋哉。予謂潭陽府使尹蓍東曰。見卿久矣。無乃御極後初登筵席乎。蓍東曰然矣。予曰。自上開釋無餘。從今以往。更勿自阻好矣。蓍東曰。臣滓穢之蹤。時蒙天地生成之澤。復登前席。感泣之極。不知死所矣。予曰。下往善爲之。予曰。兵曹正郞進前。顯靖進伏。予曰。儀仗次知乎。顯靖曰然矣。予曰。在鄕之人。除拜屬耳。詳未及知。釋之進前。命講導駕儀仗圖式。釋之誦奏。予曰。徒誦無益。此後分立次序。另加擧行。俾無亂次之弊。
정조 4년 · 목
敎曰。同敦寧任希曾聞有實病云。許遞。今日政差出○以李東稷爲正言。尹蓍東爲同敦寧。孫相龍爲吉州牧使。
정조 4년 · 강
掌令柳雲羽上疏陳勉。賜批。
정조 4년 · 목
疏略曰。昨夜書雲之報。乃在調燭之際。臣未知聖德有何虧損。朝政有何闕失。而仁愛之天。警動提告。若是其丁寧耶。謹按易之火雷噬嗑雷火豐。蓋兩卦也。曰雷曰火。而噬嗑之象曰。先王以。明罰勅法。豊之象曰。君子以。折獄致刑。夫天以雷火爲用。而以號令下土。勤以明明。則動者也。顧今義理不明。懲討不嚴。元惡大憝。未伏天誅。殿下之於刑。大失其平。今此諸凶。卽天之所必欲討者也。今此雷電之災。蓋天必欲以雷火之用。而警殿下之刑罰也。伏願殿下。體雷聲之奮。法電光之明。特允三司之請焉。批以。所陳留意矣。
정조 4년 · 강
持平呂萬永上疏陳勉。賜批。
정조 4년 · 목
疏略曰。噫。是月也。乃收藏之節也。雷之宜藏而發。卽上天所以丁寧告戒者。而君臣上下。漢然未知其雷異之作。始因靑臺之報。乃有丹扆之儆。目今國事朝象之召災致異者。難偏以疏擧。第於前席昵侍之際。聖語諄諄。應天之道。對帝之心。無一毫虛文。而務盡眞實之方。又伏奉十行求言之音。字字皆誠也。言言皆誠也。如使愛我之天。無昨日之儆。則雖以吾君不敢荒寧之德。安有此至誠惻怛之仁言乎。顧今亂逆滋漫。而懲討之不以實言。民生困悴。而懷保之不以實言。風俗之淆漓。如水斯下。而虛僞成習。紀網之頹墮。若陵漸夷。而因循爲常。雖謂之事事皆文具。非過語也。雖以目下誓戒時諸執事事言之。冬月親享。何等盛禮。而無論程道之近遠。在鄕侍從。徒事偃便。飭敎徒勤。法網漸弛。此莫非群下誠意不足之罪。而導率之方。亶在於我殿下一心。伏願先從睿工。而益懋誠實底道理。董飭大小群工。惟以一誠字。爲仰答天譴之耍焉。此時在鄕之不爲上來。尤切未安。臣謂抄選外。在外諸臺。幷施譴罷之典。批以。陳勉之語切耍。極庸嘉乃。末端事依施。
정조 4년 · 강
命罪人李德澄。合坐捧招。
정조 4년 · 목
左右捕廳。以 康陵案山偸葬罪人李德澄捉得啓。敎以。卽爲合坐捧草供以聞。
정조 4년 · 강
命司謁行首別監。令攸司囚禁。
정조 4년 · 목
因司謁崔昌福手本。敎以。中禁輩作黨聚群。橫竹吸烟。或有爇火之處。初不禁斷。末又冒犯。使之拘囚房中。而司謁與別監輩。從中弄奸。任自脫出於拘囚中。或令前導。或令使喚。此雖小事。其眼無國法之狀。萬萬痛駭。當該司謁行首別監。爲先令攸司囚禁。過齋日後。杖問取招。
정조 4년 · 강
詣 永陵。行酌獻禮。還詣坡州行宮經宿。
정조 4년 · 목
具戎服乘馬。詣 永陵入齋室。○敎曰。觀此總戎使狀啓。本營留陣。以千總兼中軍差下。使之代領云。代主將司令。事面不但重大。況宮城守護。體例自別。西郊 陵行。管城將例不得擅離云。而今則不可膠守常例。總戎中軍李得濟。卽爲馳進留陣所領軍事下諭。○改具翼善冠淺淡服烏犀帶。乘輿詣紅箭門外降輿。就望 陵位行禮。詣 陵上碑閣奉審訖。入幄次。時至。就版位行四拜禮。仍詣香案前三上香。大祝讀祭文訖。出版位。亞獻官領議政金尙喆終獻官左議政徐命善。行禮竝如儀訖。行辭 陵禮。出紅箭門。乘輿入齋室。○予曰。兵判入侍。李衍祥進前。予曰。卿除拜不久。生疏固其勢也。而班次之錯亂。衛內之喧聒。有係師律朝綱。回鑾時則各別申飭。毋或如出宮時也。○敎曰。自本 陵洞口。至崇禮門外。捧上言。又敎曰。侍衛百官插羽。○改具戎服。插羽乘馬。到坡州十里程。予以令旗。命禁將李敬懋。守禦使鄭民始。先詣五里程以待。○敎曰。路出封前。愴懷殊深。交河洪奉朝賀墓。遣承旨致祭。還都後卜日擧行。○至五里程。入小次改具甲胄。命拿入大旗次知都總都事尹敬喆。宣傳官李元謙。兵曹佐郞沈商鉉賢。敎曰。龍旗之進退。惟視大駕之動靜。各有信地。不敢擅離。而大駕入幕次之後。龍旗則任自前進。立於不當立之地。何也。敬喆曰。愚迷生疏。自犯師律。惶恐遲晩矣。商賢曰。臣則連爲陪班以來。遞代僚官。今纔換立。大旗擅離之由。臣實不知矣。元謙曰。大旗次知。旣有該掌宣傳官。則臣則只隨宣傳官擧行矣。予曰。汝焉敢以粧撰爲說。推諉他人乎。仍命決棍三度後。與敬喆相換。幷拿出。仍詣坡州別宮。行兵曹判書各營門大將京畿監司各邑營將軍禮。淸道一雙。分兩行出。引諸大將。從東西隊。入就庭中北面立。柱國敬懋有寧民始相玉。各行跪叩頭禮訖。各出就本陣。予曰。三大臣使之入來。予曰。坡州牧使入侍。李章漢進前。予曰。坡州以畿內弊邑。當此幸行。能無貽弊官民之事否。章漢曰。今番幸行。一從減省。又以儲置米會減。少無爲弊之事矣。予曰。明日出宮。率邑中父老。來待于五里○敎曰。貴主憤塋。咫尺入望。況是 先朝躬臨之處。而日已迫暮。戛過不得歷拜。深極悵嘆。遣內侍。明日致祭于和平翁主墓。又敎曰。事甚微細。且有都提擧。提調推考傳旨安徐。注書禁推安徐。○出次乘馬。至坡州下馬入別宮。
정조 4년 · 강
以朴師崙爲兵曹參知。李致中爲守宮承旨。
정조 4년 · 목
敎曰。旣有昨年領相出擧條定奪之事。 陵行時闕門城門因事留門之時。守宮承旨請出 慈旨符驗於 慈殿後。開閉爲定。此乃申復續典令式。固可按而行之者。有何廣求古例之擧乎。昨日信箭宣傳官擧烽時到城門。而轉相遲滯。四更二點。始乃開門云。此已萬萬稽忽。而不徒此也。赴陣總師帥。至五更不出。尙無消息云。此等易爲擧行之事。如是忙亂。將安用守宮政院兵曹爲哉。當該承旨及入直堂上罷職。其代口傳差出。使之先入直後謝恩。
정조 4년 · 강
召見承旨徐有防于坡州別宮。
정조 4년 · 목
予曰。昨今日天氣溫和。甚可幸也。而以沿路所見言之。今年穡事。快免凶歲。爲民事誠可幸矣。有防等曰然矣。予曰。連日驅馳之餘。軍兵及陪從官中。能無生病者乎。有防等曰。皆無事往返云矣。予曰。以狀啓觀之。昨夜城門之開閉。專在於留院下吏不善周旋之罪。
정조 4년 · 강
命領敦寧李溵等。勿待罪事回諭。
정조 4년 · 목
因留都大臣領敦寧李溵。守宮大將洪樂性。留都大將具善復待罪狀啓。敎以。勿待罪事回諭。領敦寧處守宮史官傳諭。又因留都大臣領府事鄭弘淳狀啓。敎以。勿待罪事回諭。仍命守宮史官傳諭。
정조 4년 · 강
命留院書吏査實後。令攸司科治。
정조 4년 · 목
具戎服乘輿。出坡州別宮門外降輿。乘馬詣五里程○予曰。坡州牧使率父老進前。戶房承旨及戶判宣惠廳堂上入侍。承旨金宇鎭。戶判金華鎭。惠堂鄭民始。坡州牧使李章漢進前。予謂坡州父老等曰。當此稼穡收獲之時。遠 陵幸行。能無汝等貽弊之端乎。父老等曰。今番幸行。凡百經費。皆以自官儲置米會減。故無貽弊之端矣。予曰。今番穡事。比昨年何如。父老等曰。比昨年尤勝矣。予曰。欲爲汝等施惠之道。則結錢還耗中。蠲何上納。能爲實惠乎。父老等曰。結錢之蠲減。只爲有土者利。無土之民。則不得蒙其澤矣。○敎曰。爲謁 陵寢。駐宿本府。宜有施惠之道。且必有貽弊之端。亦令蠲恤。本府今年還耗條。特爲蕩減。○詣高陽晝停所。下馬入別宮。少頃具戎服乘輿。出高陽別宮門外降輿。乘馬詣晝停所。○敎曰。日氣昭朗。無事回鑾。而軍校勞苦則極矣。帳殿記過。一幷蕩滌。各營校卒之今番犯科者。雖一校一卒。勿棍勿汰事。卽爲分付五營門及龍虎營。○到五里程。○敎曰。高陽坡州衙舍。依例入處之。敎曰。蠲役施恩。坡高之民。旣有異同。況本郡 陵幸時勞役。尤非他邑之比。一依坡州例。當年條所捧條還耗。特爲除減。以爲一分息肩之道。○至弘濟院。予顧知事蔡濟恭祗迎。命使之入侍。濟恭進前。予曰。卿之事過矣。濟恭曰。臣負犯至重。何敢抗顏於朝廷乎。予曰。如卿言。則仍欲自廢耶。○入崇禮門敦化門。由仁和門至仁政門降馬。○敎曰。各項記過蕩滌。又敎曰。明日朝廷問安勿爲之。○仍乘輿還內。
정조 4년 · 강
重推坡州牧使李章漢。注書金載瓚。推京畿監司李鎭衡。
정조 4년 · 목
承旨金宇鎭啓言。幸行之時。爲詢民瘼。本府父老閒曠處領待事。該牧使旣親承下敎矣。其在擧行之道。知委防曲。一齊聚會。以爲領待。於駐蹕召見之時。而初無一人來待。臨時招呼。至有他官民之混入者。其他奏對。全不成樣。該牧使請重推。又啓言。總戎中軍李得濟代領留陣事有旨祗受狀啓。與原傳敎多有差誤處。此蓋由於注書當初誤書之致。至於原狀啓退却改修整之擧。臣固有不能照檢之失。當該注書。亦難免疏率之責。請重推。承旨徐有防啓言。今日父老召見時。李章漢之擧行駭然。該房旣已請推蒙允。而道臣之不能檢飭。在所難免。京畿監司李鎭衡請推考。幷從之。
정조 4년 · 강
飭諸承宣怠慢。
정조 4년 · 목
政院啓言。昨夜宣傳官奉命入去時。開門遲滯。及總戎使承命出來時。不爲留門事。烽燧單子不爲狀啓事。査實問啓事命下矣。問于守宮假承旨南柱老。則以爲。昨夜二更二點。兵曹來言。崇禮門部將來到金虎門外。以爲宣傳官自行在所。奉信箭來到崇禮門外。有傳命事。請開門。故來告云云。兵曹仍請開門啓請。而深夜城門之開閉。事係重大。一邊取考昨年擧條謄錄。往復于留都大臣守宮大將後。始乃請出符驗。故自爾遲滯。至於四更後開門之境。不善擧行。致有問啓之敎。萬萬惶悚。烽燧巡審無事狀啓。平明封發。而未及入達。恐是撥軍中路遲滯之致。三條緣由。始斯而已云矣。敢啓。敎以。政院則無論隨駕與守宮。凡有命令。但當按舊例依法典擧行之不暇。而時急軍務。擧烽時到城門者。問于守宮所。議諸留都處。四更後留門。不特萬萬駭然。因兵曹草記更又聞之。無 慈旨請下幷傳之事。而城門留門云。此事屬莫大之怪擧。寧不寒心。此路一開。後弊將至於何境乎。如其赴陣將臣之不卽出送等種種昧例之事。可謂緦功之察。卿等初不覺悟。亦未執奏。已是大段失著。況於行在經宿。自上未嘗就寢。則諸承旨怠慢至此。漫不省察。何暇慮及公事耶。姑從禮使之義。不欲索言。卿等少加慥慥。無夙夜靡懈之意也。本事處分當否。將待諸承宣明朝起居之時。爲之可也。
정조 4년 · 강
諭領敦寧李溵。
정조 4년 · 목
敎曰。昨日卿之狀啓。但言留門之事。故初不致訝。因守宮承旨問啓事。始乃査實。無 慈旨伴下。而只憑禁軍所傳之符驗。輕啓城鑰。此是承旨往議於卿。而擧行之事云。事實之如許。雖夫盡信。然誠有是也。極可慨歎。卿其詳細具由狀聞可也事。下諭于留都大臣領敦寧。仍令守宮史官傳諭。
정조 4년 · 강
領議政金尙喆。左議政徐命善。右議政李徽之聯箚。請守官宮承旨及騎堂幷施削職之典。賜批。
정조 4년 · 목
箚略曰。臣等伏見傳敎下者。守宮承旨入直騎郞事。誠萬萬驚駭矣。門鑰出入。何等嚴重。而稟請 慈旨。新有受敎。則都城開門。只送符驗者。豈不大有乖於定式之法意乎。昨年啓下之擧條。貼在院壁而其所擧行。若是妄錯。當該守宮承旨入直騎堂。幷施削職之典。有不可已。批以。標信與 慈旨。所以憑此開閉出入也。當門符驗。所以準其門名更數也。必須二者俱到然後。方許開門。奚特不易之金石。此例孰不知之。而再昨夜。無標信或 慈旨。而徑開城鑰者。豈不驚駭。此逕一開。方來之弊。有不可勝言。箚中所請事依施。而又聞留門時。往議守宮所留都所云爾。則可知其預聞。而守宮大將之不欲干涉。固無怪也。留都大臣之初無執難。末不論啓。殊違重法制嚴管鑰之意。極可介然也。仍命遣史官傳諭。
정조 4년 · 강
命中旬觀勢擧行。